Abid Raja vil heller at Christian Ringnes skal lage en skulpturpark i et nedslitt område som trenger en forskjønning. Foto: Holm, Morten / SCANPIX

– Det er som om Donald Trump skulle si til borgermesteren i New York: «Jeg vil sette ut ni meter høye hundeskupturer i Central Park, for jeg er veldig glad i hunder og skal gi en hyllest til dem.» Ingen borgermester i New York som ikke er gal i hodet, ville ha latt ham gjøre det, sa Raja i NRKs Ukeslutt i dag.

Eiendomsinvestor Christian Ringnes har lenge hatt en drøm om en skulpturpark fylt med kvinneskulpturer ved Ekebergrestauranten, som Ringnes eier, i Oslo. Denne uken fikk han ja av byrådet. Det har vakt sterke reaksjoner.

– Skulpturene kan ha en naturlig plass, men ikke i Ekebergåsen, som er et natur- og friluftsområde. La oss beholde skogen som den er, så finner vi en nedlagt næringseiendom til Christian Ringnes hvor han kan reise monumentet, som kan bli en fantastisk gave til Oslo, sier Raja.

Hør debatten i Ukeslutt:

Du trenger javascript for å spille av lydklippet «– Ringnes' skulpturer har ingenting i Ekebergåsen å gjøre».

– Burde takke Ringnes

Ingeborg Sørensen, tidligere modell og missedronning er i motsetning til Raja svært begeistret for den planlagte skulpturparken.

Hun mener folk burde takke Ringnes i stedet for å protestere mot planene.

– Jeg var stadig i Ekebergåsen før Christian Ringnes overtok, var noen av kritikerne det? Det som var der da, var sprøytespisser, tomme vodkaflasker og toalettpapir. Det var en søppelhaug uten like. Vi bør virkelig takke Ringnes for det han har gjort, han har gjort området til en perle i forhold til hva det var, sier Sørensen.

Ingeborg Sørensen mener folk bør takke og si hurra for Christian Ringnes. Foto: Lien, Kyrre / SCANPIX

Hun mener skulpturpark-motstanden skyldes janteloven, her skal ingen millionær få komme med pengene sine og tro at han kan få det som han vil.

– Jeg har bodd mange år i Amerika, og jeg merker veldig stor forskjell på mentaliteten her nå og den gang jeg bodde her fast. Dessverre må jeg si at her hjemme er sjalusien sterkere enn kjønnsdriften. Det er jo en tragedie i seg selv, sier Sørensen.

– Har ikke forstått omfanget

– Jeg er overhodet ikke sjalu, svarer Raja og mener Sørensen ikke har forstått omfanget av parkplanene.

– Vi snakker ikke her om det asfalterte området rundt Ekebergrestauranten. Vi snakker om at det skal settes opp 80 skulpturer på opp mot ni meter, 225 dekar av skogen skal bygges ut, vi snakker om eventyrlige skogsstier som skal asfalteres, og man skal spise av Ekebergsletta for å lage parkeringsplasser for busser.

Byutviklingsbyråd Bård Folke Fredriksen (H) har imidlertid uttalt at det ikke blir noen stor inngripen i skogsområdet.

At Oslos byråd, bestående av Høyre og Fremskrittspartiet, har sagt ja, betyr ikke at Ringnes kan gå i gang med byggingen. Byrådet må få med seg flere i bystyret før parken får et endelig ja.